লিওন বার্টন

**লিওন মিন্না বার্টন** ( *জন্ম নাম* **গোল্ড**; ১৪ সেপ্টেম্বর ১৯৩৬ – ১ ডিসেম্বর ২০০৭) ছিলেন গণিত ও বিজ্ঞানের একজন শিক্ষা অধ্যাপক। তিনি ১৯৭০-এর দশকে লন্ডনের শিক্ষক প্রশিক্ষণ কলেজগুলিতে, ১৯৮০-এর দশকে ওপেন ইউনিভার্সিটিতে এবং ১৯৯২ সাল থেকে বার্মিংহাম বিশ্ববিদ্যালয়ে কর্মরত ছিলেন। সাউথ ব্যাংক পলিটেকনিকে (বর্তমানে লন্ডন সাউথ ব্যাংক ইউনিভার্সিটি) তিনি যুক্তরাজ্যে গণিত শিক্ষায় প্রথম এমএসসি প্রতিষ্ঠায় সহায়তা করেন। ২০০১ সালে অবসর গ্রহণের পর তিনি কিংস কলেজ লন্ডনের সাম্মানিক অধ্যাপক এবং কেমব্রিজ বিশ্ববিদ্যালয়ের শিক্ষা অনুষদের ভিজিটিং ফেলো হন। তিনি গণিত শিক্ষার বিকাশমান ক্ষেত্রে জাতীয় ও আন্তর্জাতিক গবেষণা নেটওয়ার্ক স্থাপন ক'রে একজন গবেষক এবং ডক্টরাল সুপারভাইজার হিসেবে তাঁর প্রভাবের জন্য পরিচিত হয়েছিলেন।

## শিক্ষা
বার্টন অস্ট্রেলিয়ায় জন্মগ্রহণ করেন এবং বিশের দশকের শুরুতে ইংল্যান্ডে চলে আসেন। তিনি লন্ডন বিশ্ববিদ্যালয়ে গণিত নিয়ে পড়াশোনা করেন। তিনি মাধ্যমিক স্তরে শিক্ষকতা শুরু করেন কিন্তু তৎকালীন শিক্ষাব্যবস্থা ও পদ্ধতি পছন্দ না হওয়ায়, শিক্ষাব্যবস্থা পরিবর্তনের বৃহত্তর সুযোগের জন্য প্রাথমিক স্তরে শিক্ষকতা করতে চলে যান। তিনি লন্ডন বিশ্ববিদ্যালয় থেকে ১৯৬৬ সালে শিক্ষায় স্নাতকোত্তর সার্টিফিকেট এবং ১৯৬৮ সালে শিক্ষায় অ্যাকাডেমিক ডিপ্লোমা লাভ করেন। ১৯৬৭ সালে তিনি ব্যাটারসি কলেজ অফ এডুকেশনে গণিত শিক্ষা বিশেষজ্ঞ হিসেবে একটি পদ লাভ করেন, যা শিক্ষক প্রশিক্ষণের জন্য নিবেদিত ছিল। তিনি ১৯৮০ সালে ইনস্টিটিউট অফ এডুকেশন থেকে "রাজনৈতিক উন্নয়নে শিক্ষার প্রভাব" () শীর্ষক গবেষণাপত্র সহ পিএইচডি ডিগ্রি লাভ করেন।

## কর্মজীবন এবং উল্লেখযোগ্য কাজ
গণিত শিক্ষায় লিওন বার্টনের অবদান ছিল মূলত কর্মরত গণিতবিদদের কর্মপদ্ধতি নিয়ে গবেষণা করা এবং স্কুল পর্যায়ের শিক্ষাদান ও শেখার ক্ষেত্রে সেই পদ্ধতিগুলোর প্রাসঙ্গিকতা তুলে ধরার ওপর গুরুত্ব আরোপ করা। এই গবেষণাটি বর্তমানে এথনোম্যাথেমেটিক্স নামে পরিচিত ক্ষেত্রের অন্তর্ভুক্ত, এখানে পরীক্ষা করে দেখা হয় যে গণিত যেখানে বিকশিত হয়েছে সেখানে এটি কিভাবে সেই সংস্কৃতির সাথে সম্পর্কিত। ওপেন ইউনিভার্সিটিতে, বার্টন শিক্ষক শিক্ষায় উদ্ভাবনী কোর্স তৈরিতে সহযোগিতা করেছিলেন, যার নাম ছিল 'ডেভেলপিং ম্যাথমেটিক্যাল থিংকিং', যা গণিতে সমস্যা সমাধানের ভূমিকার ওপর জোর দেয় এবং যুক্তি দেয় যে শিক্ষকদের গাণিতিক বিষয়বস্তুর পাশাপাশি গাণিতিক যুক্তি সম্পর্কেও সচেতন হওয়া উচিত। ১৯৮২ সালে মেসন এবং স্টেসির সাথে লেখা পরবর্তী প্রকাশনা, *থিংকিং ম্যাথমেটিক্যালি*, গণিতের ব্যবহার এবং প্রয়োগ সম্পর্কে শিক্ষকদের নিজস্ব জ্ঞানের ওপর আলোকপাত ক'রে এই ধারণাগুলোকে আন্তর্জাতিক শিক্ষক মহলে পৌঁছে দিয়েছিল।

১৯৮৪ থেকে ১৯৮৮ সাল পর্যন্ত বার্টন আন্তর্জাতিক নারী ও গণিত শিক্ষা সংস্থার আন্তর্জাতিক আহ্বায়ক এবং এশিয়ার বিভিন্ন প্রতিষ্ঠানে ভিজিটিং প্রফেসর ছিলেন। যুক্তরাজ্য এবং বিশ্বের অন্যান্য স্থানে গণিতের বিষয়ে মেয়েদের সম্বন্ধে শিক্ষকদের ধারণা পরিবর্তনে তিনি একটি প্রধান ভূমিকা পালন করেছিলেন। বার্টন ২০০১ সালে গ্রিনউড পাবলিশিং গ্রুপের সাথে 'ইন্টারন্যাশনাল পার্সপেক্টিভস অন ম্যাথমেটিক্স এডুকেশন' নামক মনোগ্রাফ সিরিজটি প্রতিষ্ঠা করেন, এটি ২০০২ থেকে ২০০৬ সালের মধ্যে তিনটি মনোগ্রাফ প্রকাশ করে। গণিত শিক্ষায় সমতা এবং লিঙ্গ বিষয়ে তাঁর অগ্রণী কাজের সম্মানে এই মনোগ্রাফ সিরিজটির নাম পরবর্তীকালে পরিবর্তন করে 'ইন্টারন্যাশনাল পার্সপেক্টিভস অন ম্যাথমেটিক্স এডুকেশন: কগনিশন, ইকুইটি অ্যাণ্ড সোসাইটি' রাখা হয়। ভরত শ্রীরামন এর সম্পাদনা করেছিলেন এবং ইনফরমেশন এজ পাবলিশিং এটি প্রকাশ করেছিল।

তাঁর শেষ বই, 'ম্যাথেমেটিশিয়ানস অ্যাজ এনকোয়্যারারস'-এ সাক্ষাৎকারের মাধ্যমে পেশাদার গণিতবিদদের শেখার পদ্ধতি, যেমন অনুসন্ধান, দৃশ্যায়ন এবং সহযোগিতার বৈশিষ্ট্য তুলে ধরা হয়েছে। এই গবেষণায় দেখা গেছে যে গণিতবিদদের শেখার পদ্ধতিগুলি গণিত শিক্ষা গবেষণায় বিদ্যালয়ের শিক্ষার জন্য উপযুক্ত হিসেবে স্বীকৃত নীতিগুলোর সাথে সামঞ্জস্যপূর্ণ।

## পরিবার
তিনি ১৯৬৬ সালে জন ডব্লিউ বার্টনকে বিয়ে করেন এবং ১৯৬৮ সালে তাঁদের একটি পুত্রসন্তান জন্মায়।

## তথ্যসূত্র

## আরও পড়ুন
* *গণিতের উল্লেখযোগ্য নারী ব্যক্তিত্ব, একটি জীবনীমূলক অভিধান*, সম্পাদনা: শার্লিন মরো ও টেরি পার্ল, গ্রিনউড প্রেস, ১৯৯৮। পৃষ্ঠা ২৫–২৯
* *গণিত শিক্ষায় আন্তর্জাতিক দৃষ্টিকোণ: উপলব্ধি, সমতা ও সমাজ*, ভরত শ্রীরামন ও লিন ইংলিশ সম্পাদিত, ইনফরমেশন এজ পাবলিশিং
* ''লিওন মিনা বার্টনের শ্মশান''

বিষয়শ্রেণী:বার্মিংহাম বিশ্ববিদ্যালয়ের শিক্ষক
বিষয়শ্রেণী:২০০৭-এ মৃত্যু
বিষয়শ্রেণী:২১শ শতাব্দীর ব্রিটিশ গণিতবিদ
বিষয়শ্রেণী:২০শ শতাব্দীর ব্রিটিশ গণিতবিদ
বিষয়শ্রেণী:১৯৩৬-এ জন্ম